FI Euroopan unionin virallinen lehti C 252/17

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2017/C 252/11)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”MEĐIMURSKO MESO 'Z TIBLICE”

EU-nro: PGI-HR-02180 – 14.9.2016

SAN ( ) SMM ( X )

1. Nimi tai nimet

”Međimursko meso 'z tiblice”

2. Jäsenvaltio tai kolmas maa

Kroatia

3. Maataloustuotteen tai elintarvikkeen kuvaus

3.1 Tuotelaji

Luokka 1.2 Lihavalmisteet (kuumennetut, suolatut, savustetut jne.)

3.2 Kuvaus 1 kohdassa nimetystä tuotteesta:

”Međimursko meso 'z tiblice” on tuote, joka koostuu seuraavista kahdesta ainesosasta: ”slanína” (selkäsilava) ja savustetut, lämpökäsitellyt sianlihanosat.

”Slanína” (rajatulla maantieteellisellä alueella käytettävä käsite) on tuote, joka saadaan lämpökäsittelemällä selkäsilavaa valvotuissa oloissa. Selkäsilavaa keitetään kiehuvassa vedessä, johon lisätään mahdollisesti mausteita (sipulia, valkosipulia, pippuria ja laakerinlehtiä), ainakin 30 minuutin ajan. Keitetty silava valutetaan ja jäähdytetään, minkä jälkeen se paloitellaan ja maustetaan pöytäsuolalla (2–3 prosenttia) ja valkosipulilla ja jätetään lepäämään huoneenlämpöön enintään 24 tunniksi.

Sianlihanosat suolataan käyttämällä suolaa ja mahdollisesti mausteita (sokeria, laakerinlehtiä, valkosipulia ja pippuria), ja ne on jätettävä lepäämään suolattuina ainakin 21 päiväksi. Tämän jälkeen ne savustetaan käyttämällä puulajeina pyökkiä ja valkopyökkiä, kunnes lihanosien keskellä sisälämpötila on vähintään 40 °C. Tämän jälkeen sianlihanosia paistetaan uunissa ainakin tunnin ajan 180–220 °C:n lämpötilassa.

Lämpökäsitellyt lihanosat kerrostetaan silavan kanssa, jolloin jokainen lihanosa on päällystetty silavalla. Lopputuote ”Međimursko meso 'z tiblice” saadaan, kun tuote on kypsynyt vähintään 45 päivän ajan. Se on tällöin valmista syötäväksi.

Tuotteen aistinvaraiset ominaisuudet:

Ulkonäkö: silavan väri vaihtelee valkoisesta kellanvalkoiseen, lihanosat ovat väriltään punertavia.

Ulkonäkö leikattuna: lihanosat ovat väriltään vaaleanpunertavia tai punertavia, kuten on tyypillistä suolatulle lihalle.

Rakenne: lihanosat ovat pehmeitä ja murenevia (hyvä murenevuus), kun taas silavan koostumus on hienosyinen ja sitä voidaan levittää.

Tuoksu ja maku: ”Međimursko meso 'z tiblice” -tuotteen maku on mieto, siinä on savustetulle, lämpökäsitellylle sianlihalle ominainen tuoksu ja maku, tuote maistuu kohtalaisen suolaiselta, ja siinä tuoksuu ja maistuu miedosti mausteena käytetty valkosipuli.

Tuotteen fysikaaliskemialliset ominaisuudet määritetään seuraavilla parametreilla: sianliha: vesiaktiivisuus – alle 0,93, silava: vesiaktiivisuus – alle 0,93.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

”Međimursko meso 'z tiblice” -tuotteen valmistuksessa käytettävät raaka-aineet ovat tuore sianliha (kokonainen takapotka, josta on poistettu luut ja kamara, sian kylki ja selkä, lapa, niska, kyljysrivi ja vatsa) ja selkäsilava. Valmistuksessa voidaan käyttää sianruhoja, joiden enimmäispaino on 105 kg. Sikojen on oltava vähintään 10 kuukauden ikäisiä, kun ne teurastetaan.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikki ”Međimursko meso 'z tiblice” -tuotteen valmistusvaiheet teurastuksesta, suolauksesta ja savustuksesta lämpökäsittelyyn ja kypsytykseen tapahtuvat 4 kohdassa rajatulla maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Lopputuote toimitetaan markkinoille vakuumipakattuna tai valmiiksi pakattuna perinteisessä säilytysastiassa, josta käytetään nimitystä ”tiblica”. Lopputuotteessa on oltava lihaa vähintään 50 prosenttia.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Kun tuote saatetaan markkinoille, siinä on oltava yhteinen tunnus ”Međimursko meso 'z tiblice”. Kaikilla tuottajilla, jotka saattavat tuotteen markkinoille sen eritelmän mukaisesti, on oikeus käyttää yhteistä tunnusta samoin ehdoin. Tunnus esitetään alla.

4. Maantieteellisen alueen tarkka rajaus

Tuotantoalue käsittää Kroatian luoteisosassa sijaitsevan Međimurjen maakunnan alueen. Sitä rajaavat luontaiset rajat – pohjoisessa Mura-joki ja etelässä Drava-joki. Maakunnan länsiosan kumpuileva seutu kuuluu esi-Alppien alueeseen, kun taas sen keski- ja itäosat ovat alankoa ja kuuluvat Pannonian tasankoon. Međimurjen maakunnassa on kolme kaupunkia ja 22 kuntaa. Kaupungit ovat Čakovec, Mursko Središće ja Prelog. Maakunnan kuntia ovat Belica, Dekanovec, Domašinec, Donja Dubrava, Donji Kraljevec, Donji Vidovec, Goričan, Gornji Mihaljevec, Kotoriba, Mala Subotica, Nedelišće, Orehovica, Podturen, Pribislavec, Selnica, Strahoninec, Sveta Marija, Sveti Juraj na Bregu (hallintokeskus Lopatinec), Sveti Martin na Muri, Šenkovec, Štrigova ja Vratišinec.

5. Yhteys maantieteelliseen alkuperään

”Međimursko meso 'z tiblice” -tuotteen suoja perustuu sen maineeseen sekä paikallisten asukkaiden perinnetietoon ja -taitoon, joka koskee tuotteen laatuun vaikuttavaa, tuotteelle ominaista valmistustapaa rajatulla maantieteellisellä alueella. Međimurjen maakunta on Kroatian pohjoisimmassa osassa. Se sijaitsee kahden merkittävän pinnanmuodon, itäisten Alppien ja Pannonian tasangon, rajalla. Maakunnassa voidaan erottaa luontaisten maantieteellisten piirteidensä perusteella kaksi alueellista osaa: kumpuileva ylä-Međimurje ja alava ala-Međimurje. Alueen yleiset ilmastolliset piirteet määräytyvät sen perusteella, että se kuuluu Pannonian tasangon ilmastoalueeseen, jolle ovat ominaisia kuumat kesät ja kylmät talvet sekä lämpötilan voimakas nousu keväisin ja leudot lämpötilat syksyisin. Ilmasto on lauhkea mannerilmasto, jolle on ominaista nopea siirtyminen kylmästä vuodenajasta lämpimään vuodenaikaan.

Sikatalous on ollut pitkään pääasiallinen karjatalouden muoto Međimurjen alueella ja on sitä yhä nykyäänkin. Tärkeimmät tapahtumat alueen maanviljelijäperheiden elämässä olivat sikojen teurastus, häät ja uskonnolliset juhlat. Sikojen teurastuskausi oli talvella marraskuusta tammikuuhun, joskin yleensä joulun tienoilla. Ensimmäiset kirjalliset merkinnät sikojen teurastuksesta ja sianlihan valmistuksesta, säilömisestä ja käytöstä ovat peräisin vasta 1800-luvun lopulta ja 1900-luvun alusta, kuten myös ensimmäiset kirjalliset tiedot ”Međimursko meso 'z tiblice” -tuotteesta (E. Kerecsenyi, Povijest i materijalna kultura pomurskih Hrvata [Pomurjen kroaattien historia ja aineellinen kulttuuri], 1982). Koska perheet Međimurjessa olivat suuria ja köyhiä ja useimmilla oli vain yksi sika, eläimestä oli hyödynnettävä kaikki osat. Međimurjen maantieteellisen alueen ilmasto-olot vaikuttivat suuresti siihen, miten sianlihaa säilöttiin. Erityisten mikroilmasto-olojen (kylmät talvet ja kuumat kesät, suuri suhteellinen kosteus ympäri vuoden ja merkittävien ilmavirtausten (tuulien) puuttuminen) vuoksi lihaa oli mahdotonta säilöä kuivaamalla. Koska sianlihaa oli mahdotonta kuivata eikä ollut kylmälaitteita, joissa lihaa voitaisiin säilyttää, Međimurjen naisten täytyi keksiä yksinkertainen tapa säilöä mahdollisimman paljon sianlihaa sen pilaantumatta. He keksivät erittäin tehokkaan tavan säilöä lihaa pitkään – kerrostamalla sianlihaa ja silavaa puiseen säilytysastiaan, josta käytetään nimitystä ”tiblica”. Tällä tavalla valmistettu tuote säilyi ruokakomerossa kuukausia. Jotta tällainen perinteinen ruoan säilömisen ja ”Međimursko meso 'z tiblice” -tuotteen valmistamisen tapa ei unohtuisi, se kirjattiin ruoanlaittoa käsittelevään julkaisuun Vodič kroz hrvatske gastro ikone [opas Kroatian ruoanlaiton ikoneihin], johon tekijät ovat koonneet useita erilaisia perinnetuotteita kaikkialta Kroatiasta kulttuuri-ikonin määreen alle, joka viittaa ”Međimursko meso 'z tiblice” -tuotteen Međimurjen maantieteelliselle alueelle antamaan maineeseen (Vodič kroz hrvatske gastro ikone, 2007).

”Međimursko meso 'z tiblice” -tuotteen erottuvuus perustuu ennen kaikkea sen perinteiseen valmistustapaan, joka vaikuttaa suuresti lopputuotteen ominaisuuksiin ja laatuun. ”Međimursko meso 'z tiblice” -tuotteen valmistusmenetelmä – joka on osoittautunut erittäin tehokkaaksi aikojen saatossa etenkin tuotteen laadun säilymisessä pitkiä aikoja – on säilynyt tähän päivään saakka. ”Međimursko meso 'z tiblice” valmistetaan erityisellä tavalla kerrostamalla se säilytysastiaan kypsymistä varten siten, että alimpana kerroksena on silavaa, sen päällä kerros sianlihaa ja niin edelleen ja päällimmäisenä vielä kerros silavaa. On tärkeää varmistaa, että mahdollinen ilma puristetaan pois, jotta estetään lihan pilaantuminen. Kerrostettaessa lihaa ja silavaa tuottajien omat taidot ja tietotaito ovat tärkeitä, etenkin kun liha painetaan silavan päälle ja ainesosat tiivistetään huolellisesti sen varmistamiseksi, ettei niiden väliin jää ilmaa, joka voisi johtaa koko tuotteen pilaantumiseen.

”Međimursko meso 'z tiblice” -tuotteesta on tehty useita tieteellisiä tutkimuksia. Esimerkiksi vuonna 2012 tehtiin yksi tutkimus, jossa todettiin, että se on terveellinen ja turvallinen tuote, koska yhdessäkään testatussa lihan tai rasvakudoksen näytteessä ei ollut taudinaiheuttajabakteereja. Samassa tutkimuksessa havaittiin, että tuotteen maku ja tuoksu sekä lihan koostumus saivat erityisen hyvät tulokset. Tuotteen täyteläinen, voimakas (aromaattinen) maku ja lihan pehmeä koostumus ovat seurausta lihas- ja rasvakudoksen vuorovaikutuksesta tai muutoksista (tieteellinen tutkimus, I. Filipović, V. Dobranić, L. Kozačinski ym., 2012).

Osoituksena ”Međimursko meso 'z tiblice” -tuotteen maineesta ja laadusta yhä nykyäänkin on se, että tuotteen nimeen ja valmistusmenetelmään viitataan ruoka-aiheisissa aikakausjulkaisuissa ja -lehdissä (Meso-aikakausjulkaisu, 2009 ja Vikend kuhinja -aikakauslehti, 2015).

”Međimursko meso 'z tiblice” -tuotteen maine nousi esille 1970- ja 1980-luvuilla, kun Međimurjessa ja myös muilla alueilla järjestettiin ensimmäistä kertaa seuraavat – yhä edelleen pidettävät – ruokaa ja ruoanvalmistusta käsittelevät kilpailut:

— Međimurjesta peräisin olevia ruokalajeja, etenkin ”Međimursko meso 'z tiblice” –ruokalajia, arvioitiin Međimurjen ruokapäivät -festivaalilla, joka järjestettiin Zagrebissa jo vuonna 1983 (Međimurje-lehti nro 1516, 1983);

— ”Međimursko meso 'z tiblice” -tuotetta mainostettiin kulinaarisena erikoisuutena tapahtumassa, jonka nimi oli ”Međimursko meso 'z tiblice Međimurjen pöydässä” ja jossa erikoistuomaristo myönsi sille palkinnon sen valmistusmenetelmästä (Zbornik radova Središnjeg saveza uzgajivača svinja Međimurske županije [Međimurjen maakunnan siankasvattajien yhdistyksen julkaisut], 2009);

— Međimurjen keittiömestareiden yhdistys järjesti ”Međimursko meso 'z tiblice” -tuotteen valmistuksesta kilpailun, jossa voittaja palkittiin (Međimurje-lehti, 2011, artikkelin otsikko ”Slađana Herman – Kroatialaisten keittiömestareiden kilpailun voittaja”).

”Međimursko meso 'z tiblice” -nimen ja Međimurjen maantieteellisen alueen välinen yhteys ilmenee myös siinä, että matkailuoppaat mainostavat sitä Međimurjen alueella, jossa tuote esitetään perinteisenä paikallisena erikoisuutena (Čakovacin kaupungin matkailukeskus, 2014).

”Međimursko meso 'z tiblice” -nimi mainitaan myös useissa ruoka-aiheisissa julkaisuissa, jotka sisältävät reseptejä sen valmistamiseen (Međimurska kuharica [Međimurjen keittokirja], A. Tišlarić, 1991; Kolinje i domaće mesne prerađevine [Sian teurastus ja kotimaiset lihatuotteet], 1987; Zipka u horvatskom cvetnjaku [Kroatialaisen kukkapuutarhan kehto], 1991). Yhä nykyäänkin ”Međimursko meso 'z tiblice” -nimeä käytetään kaupankäynnissä ja arkikielessä (laskut vuosilta 2013 ja 2015).

”Međimursko meso 'z tiblice” -tuotteen ja Međimurjen alueen, josta tuote on peräisin, välinen syy-seuraussuhde perustuu kyseisen tuotteen valmistusta ja sen laatua koskevaan paikallisten asukkaiden perinnetietoon ja -taitoon. ”Međimursko meso 'z tiblice” on perinnetuote, jolla on erityinen laatu ja arvo, ja se on erottamaton osa Međimurjen alueen kulttuuriperintöä. Kyseessä on erottuva tuote, joka on säilynyt näihin päiviin saakka ja joka saa ominaisuutensa ennen kaikkea sen valmistusmenetelmästä, toisin sanoen lihan säilömisestä silavassa.

Lihan ja silavan vuorovaikutus säilytyksen aikana vaikuttaa suoraan ”Međimursko meso 'z tiblice” -tuotteen aistinvaraisten ominaisuuksien (voimakas maku ja pehmeämpi liha) muodostumiseen, samalla kun tuote täyttää myös lihatuotteiden turvallisuudelle ja terveellisyydelle asetetut mikrobiologiset vaatimukset. ”Međimursko meso 'z tiblice” -tuote kiinnostaa nykyisin yhtä lailla pieniä ja suuria lihantuotantolaitoksia ja tiloja, ja se on myös tarkoitettu matkailumarkkinoille. Muiden Međimurjen perinneruokien ohella tämä alkuperäinen ja paikallinen ruoka löytyy usein ravintoloiden listoilta ja kotipöydistä, minkä lisäksi sen erottuva pakkaus on myös tuonut sen myyntiin moniin myymälöihin.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.mps.hr/UserDocsImages/HRANA/meso%20z%20tiblice/2017-03-01%20-%20Izmijenjena%20Specifikacija%20proizvoda%20Međimursko%20meso%20z%20tiblice.pdf

(1) EUVL L 343, 14.12.2012, s. 1.